《北河》
清代·乔崇烈

北河之水来何方，四顾白浪纷茫茫。山崖摆石怒雷吼，波臣肆毒民生戕。

可怜草木环巨浸，污者既没隆者黄。老农道边袖手泣，滞穗那得希除芒。

村村黔首筑堤集，锹锄各致羊头钢。喧填往来不得息，略如巢燕衔泥忙。

秋成傥可得一饱，此日敢惜胝胼疮。我来自京归南井，绿蒲十幅安吴樯。

涛翻岸断不可辨，竹索或曳人垣墙。版扉土屋半在水，居人僦食空橐囊。

我家苦忆淮黄侧，西兼白马东广洋。年年稻田长荇藻，以鱼作蔬菱作粮。

比闻五旬雨不歇，对此能勿心烦伤。侧闻圣人重人事，疏沦有道谁其商。

作者简介：江苏宝应人，字无功，号学斋。乔莱子。康熙四十五年进士，改庶吉士。有《学斋集》。